**Ásványráró Község Képviselő-testülete**

**Ikt.sz.: 104-40/2015.**

**JEGYZŐKÖNYV**

**KÖZMEGHALLGATÁSRÓL**

**Készült:** Ásványrárón, 2016. november 11-én megtartott közmeghallgatáson.

**Tartalma:**

**99/2016. (XI. 11.) határozat** anapirendi pontok elfogadásáról

**Jegyzőkönyv közmeghallgatásról**

**Készült:** Ásványrárón, 2016. november 11-én 18.30 órai kezdettel, az IKSZT épületében megtartott közmeghallgatásról.

**Jelen vannak:** 6 fő képviselő: (Tatainé Popp Rita polgármester, Bálint Ádám képviselő, Fazekas Alajos alpolgármester, Kovacsicsné Lakatos Krisztina képviselő, Nagy Zoltán képviselő, Peredi László képviselő), dr. Mátyus-Minkó Nikoletta jegyző, valamint kb. 14 fő érdeklődő állampolgár.

**Tatainé Popp Rita polgármester** megállapítja a Képviselő-testület határozatképességét.

Jegyzőkönyv hitelesítőnek Tatainé Popp Rita polgármester Fazekas Alajos és Nagy Zoltán képviselőket kéri fel.

Tatainé Popp Rita polgármester köszönti a megjelenteket.

**Tervezett napirendi pont:**

1. Az Önkormányzat 2016. évi munkájáról beszámoló
2. Egyéb aktuális ügyek

Mivel egyéb javaslat nem hangzott el a napirendre vonatkozóan, a polgármester szavazásra teszi fel a napirend elfogadását.

***…./2016. (…..) határozati javaslat***

*Ásványráró Község Önkormányzat Képviselő-testülete úgy határozott, hogy a 2016. november 11-i Közmeghallgatáson az alábbi napirendi pontok megtárgyalását elfogadja.*

*Napirendi pontok:*

1. *Az Önkormányzat 2016. évi munkájáról beszámoló*
2. *Egyéb aktuális ügyek*

*Továbbá a Képviselő-testület jelen jegyzőkönyv hitelesítésére Fazekas Alajos és Nagy Zoltán képviselőket bízza meg.*

***Felelős:*** *Tatainé Popp Rita polgármester*

***Határidő:*** *Azonnal*

Ásványráró Község Képviselő-testülete 6 igen szavazattal – egyhangúlag – hozta meg határozatát:

**90/2016. (XI. 11.) határozata**

Ásványráró Község Önkormányzat Képviselő-testülete úgy határozott, hogy a 2016. november 11-i Közmeghallgatáson az alábbi napirendi pontok megtárgyalását elfogadja.

Napirendi pontok:

1.) Az Önkormányzat 2016. évi munkájáról beszámoló

2.) Egyéb aktuális ügyek

Továbbá a Képviselő-testület jelen jegyzőkönyv hitelesítésére Fazekas Alajos és Nagy Zoltán képviselőket bízza meg.

**Felelős:** Tatainé Popp Rita polgármester

**Határidő:** Azonnal

**1. Napirendi pont**

**Az Önkormányzat 2016. évi munkájáról beszámoló**

**Tatainé Popp Rita polgármester:** Egy évvel ezelőtt tájékoztattuk Önöket, hogy elindítjuk a rendezési terv átfogó felülvizsgálatát. Ez jelenleg is folyamatban van. Az első körön vagyunk túl most kaptuk vissza a hatóságok véleményét és ezeket kijavítva, a részletesen vázolt és az övezetekkel tökéletesen kiegészített tervek kerülnek újra benyújtásra. Elnézést kérünk a hosszadalmas eljárásért, reméljük késő tavaszra ez teljesen lezajlik.

Természetesen ezzel kapcsolatban majd lesz meghirdetett lakossági egyeztetés is, ezt is eljuttatjuk majd az önök postaládájába.

A tavalyi közmeghallgatás óta is igyekeztünk a pénztárcánkhoz megfelelően gazdálkodni. Megvalósítottunk néhány beruházást saját forrásból, pályázat nem lévén, saját költségvetésünkből kellett a feladatokat megvalósítani.

Idei év elején lezajlott a Nefelejcs utca kocsma elágazásáig, az Óvoda utca és a Bárduna utca engedélyezési eljárása, melyeknek a becsült költségeit felmérve az idei év költségvetésébe az Óvoda utca elkészítését tudtuk beleilleszteni. Mivel az engedélyekkel rendelkezünk, várhatóan a következő évben a másik két utca kerül kivitelezésre. Természetesen mindezek mellet, a testület következő utcákat is egyeztet, melyeknek szeretnénk elindítani a tervezését.

Mindezekből a legfontosabb és legörömtelibb dolog, hogy jövő héten lesz a műszaki átadás átvételi eljárása az elkészült leaszfaltozott Óvoda utcának. Ennek a költsége az összes kiegészítő munkával, ami még a többi helyen elkészített csomópontokat is tartalmazza együtt 19 millió Ft. Ez is saját forrásból készül.

Sajnos a többi utca úgy néz ki ahogy, de amit lehet megteszünk. Egyébként ha gréderezünk az a bicikliseknek nem tetszik, ha nem az meg a gépjármű tulajdonosoknak nem tetszik. Mindkettő érthető!!! A facebook megjegyzésekhez hozzáfűzve szeretnék egy fontos dolgot elmondani. 2013 óta a gépjármű adó 60%-át el kell utalni az államnak, így az itt maradó összeg nem éri el az 5 millió Ft-ot. Az utakra 2013 óta nemhogy a gépjármű adó összegét, hanem annak többszörösét költjük, amint azt a fenti számokból is hallhatták.

Idei évben szintén saját beruházásból a rárói temetőben folytattuk a térkövezési munkákat, így szebb képet láthat, aki meglátogatja halott szeretteit. Ennek költsége 1 millió Ft volt.

Befejeződött a Kikötői úton a nagyfeszültség kiváltás kivitelezése, melyre már évek óta vártunk, így az ott lévő telkeken is biztonságossá vált az élet és az új épületek kivitelezése. Ez 8 és fél millió Ft-ba került.

Hamarosan elkezdődik a közvilágítás korszerűsítése is. Lezajlott a közbeszerzés, a szerződés aláírásra került. Lesz néhány olyan rész, ahol kisebb fejlesztés, hálózatbővítés kerül kivitelezésre. A hálózatfejlesztés saját forrásból lesz kifizetve és kiépítve, ami 5 millió Ft –ot jelent. A lámpák cseréje pedig oly módon kerül cserélésre, hogy a megtakarításból fogjuk fizetni a hitel részét. Összességében a fejlesztés értéke 40 millió Ft.

Lomtalanítás idén is lezajlott! Annyi mennyiségű plusz szemét keletkezett, hogy a kiszámlázott díj bruttó 1 070 000 Ft lett. Lomtalanításba csak azok vehetnének részt, akiknek van érvényes szemételszállítási szerződése. A háztartásonként kb. 0,5 m3 –t helyenként úgy meghaladtuk, hogy pótkocsi mennyiségű szemét lett ide hozva. Nem a lomtalanításba kell az építési hulladékokat, pl. kibontott ablakok stb. hanem azt saját maguknak kell elvitetni konténerbe. Ezek bizony kemény pénzek, és ezt nem a településnek kellene kifizetni.

Idei évben április végével lehetett pályázatot benyújtani egészségház felújítására vagy új építésére. Természetesen mivel már évek óta erre vártunk be is nyújtottuk a pályázatot. Sajnos a bírálatról még nem tudunk semmit, de úgy gondoljuk, amit lehet megteszünk azért, hogy ez sikeres lehessen. Az új épületbe kerülne a háziorvos, fogorvos és a védőnői rendelés is. Tervezett helye az épületnek a Budai tó területe, mert itt van elég hely az új épület építésére és a területért sem kellett fizetni, mert saját tulajdonunkban van.

Pályázatot nyújtottunk be még április végén konzorciumba néhány településsel turisztikai fejlesztésre is, mely eszközbeszerzéseket tenne lehetővé, úgy mint vizes konténer beszerzése és egyéb járművek vonták, kajakok, kenuk sárkányhajó és kerékpárok illetve egyéb szükséges kiegészítők, 24,6 millió Ft összegben.

Testvértelepülési kapcsolat kiépítésére is nyújtottunk be pályázatot, melyre 700 ezer Ft összeget nyertünk. Így volt lehetőségünk az idei falunapon, augusztus 13-án megpecsételni az új kapcsolatot az ukrajnai részen lévő magyar településsel, Tiszaásvánnyal. 20 fős delegációt láthattunk vendégül és mutathattuk meg az ásványrárói vendégszeretetet. Azóta már sikeresen el is számoltunk a pályázattal.

Idei évben próbáltuk feléleszteni a régi hagyományt és az ásványi búcsút mondhatjuk sikeres próbálkozással újraélesztettük. Remélem partnerek lesznek mindannyian, hogy ezt az ünnepet a továbbiakban is fenn tudjuk tartani.

Júliusban megrendezésre került az ÁR-VÍZ feszt is mely, minden viccet félre téve, elég vizesre, sőt árvizesre sikeredett! Rengeteg munka volt vele, sok szervezés, sok készülődés, sok lokális és adhock probléma került megoldásra. Sajnos az időjárás nem volt kegyes, de így is sikeres volt a program, és a visszajelzések, és idegen hozzászólások alapján sem szabad abbahagyni ennek a rendezvénynek a megrendezését! Itt is köszönet a sok-sok segítőnek és önkéntesnek, akik mellettünk álltak!

A falunap sikeresen lezajlott az előbb már említettek szerint. És a hangulat illetve a programok is magas színvonalon zajlottak. Nagyon nagy örömünkre mindkét testvértelepülés képviseltette magát ezen a jeles napon. Felavatásra és felszentelésre került a tájház, melyet előzetes bejelentkezéssel bárki megtekinthet. Keressenek ez ügyben bennünket nyugodtan.

Szeptember elején pedig Ásványráró a kistérségi nyugdíjas klubok találkozójának adott otthont, ahol közel 400 ember vett részt, mely szintén egy jól megszervezett programként zajlott le. Ezúton is köszönöm a Vadvirág nyugdíjas klub munkáját!

Néhány hete az idősek világnapja alkalmából meghívtuk a településünk 65 évet betöltött lakóit egy jó hangulatú műsorra és egy kellemes ebédre, melyen sajnos kevesen vettek részt kb. 70-75 ember fogadta el meghívásunkat a rendezvényre. Itt is köszönöm a vöröskeresztesek és a szülői munkaközösségek néhány tagjának a segítséget.

Hamarosan a szokásos gyertyagyújtások kerülnek megrendezésre, mely nagyon nagy öröm minden itt élő számára. Bíztatok mindenkit jöjjenek el és hangolódjanak velünk együtt az ünnepre.

Ásványrárói Hírharang újság írásait is rendszeresen olvashatjuk, remélem önöknek is teszik és ezúton is szeretném megköszönni Banyár Károlyné Margitnak és Nagy Rékának az eddigi munkáját. Közvélemény kutatás: Eljut Önökhöz? El is olvassák az információkat benne?

A testületnek is szeretném megköszönni újra a közös munkát, legfőképpen azt, hogy tudunk együtt és egy irányba gondolkodni. Nagyon köszönöm a sokszínűséget és a jó gondolatokat, amikkel segítik és előrelendítik a munkámat, illetve a település életét!

Közeleg a Karácsony, hamarosan elkezdünk készülődni és gondolkozni mivel is lepjük meg szeretteinket. Én kívánok mindenkinek nyugodt békés ünnepekre hangolódást és kellemes időtöltést.

Köszönöm a figyelmüket és várjuk a kérdéseiket.

**Juhász Istvánné:** Lehet arra számítani, hogy a Bárduna utca is le lesz aszfaltozva.

**Tatainé Popp Rita polgármester:** Igen. Türelmet kérek. A tervek megvannak, az idei évi költségvetésbe az Óvoda utca fért bele, ami már el is készült. Maga a tervezési díj is nagyon sokba került.

**Juhász Istvánné:** Az iparűzési adóból marad itt az Önkormányzatnál?

**Tatainé Popp Rita polgármester:** Említettem a beszámolómba, hogy a gépjárműadó 40 %-a marad itt csak nálunk. Az iparűzési adó, a magánszemélyek kommunális adója teljes egészében nálunk marad, ezek azok a bevételek, melyekből az Önkormányzat gazdálkodni tud.

**Juhász Istvánné:** Az üzemek, amik itt Zsejkepusztán vannak, ide fizetik az iparűzési adót. Például a telefonszolgáltató és az E.on is fizet ide?

**Tatainé Popp Rita polgármester:** Igen.

**Juhász Istvánné:** Az éves szinten milyen összeget jelent?

**Tatainé Popp Rita polgármester:** Az nagyon elenyésző. Kb. 18 millió Ft. Az összes adó kb. 40 millió, plusz amit az államtól kapunk. Ebből kell jutni mindenre. A fejlesztésekre is. A gépjárműadót teljes egészében az utakra fordítjuk, kb. 4,8 millió Ft. A nagyobb cégek iparűzési adó bevétele megosztható, ide a kisebb részt fizetik.

**Juhász Istvánné:** Ez csak a könyvelőn múlik, hogyan osztja meg. Nekik úgyis mindegy, hisz mindenképp ki kell fizetniük.

**Tatainé Popp Rita polgármester:** Ezzel volt már csatánk is az Erdészettel. Olyan nagy cég, hogy nem tudunk velük érdemben előrelépni.

**Fazekas Alajos alpolgármester:** Ennek eredményeképp ki is tették a halrekesztőnél a behajtani tilos táblát.

**Koteczki László:** Buszközlekedésben nincs előrelépés?

**Tatainé Popp Rita polgármester**: Én rendszeresen visszaküldöm a leveleket, hogy milyen változtatási igényünk van.

**Koteczki László:** Úgy hallottam, most lesz egy felmérés, utasszámlálás.

**Tatainé Popp Rita polgármester:** Mindig azt az ígéretet kapjuk, hogy utasszámlálás után, majd eldöntik.

**Peredi László képviselő:** Én is régóta gondolkodom már ezen az ügyön. Ez ügyben a bérletesek is tehetnének lépéseket, hisz ők a bérletet az ásványi buszfordulóig veszik meg.

**Lendvai Ernőné:** Mi is gyűjtöttünk régen aláírásokat, amit folyamatosan beküldtünk a Volánnak és meglett az eredménye.

**Takács Ibolya:** Tudomásom szerint, télen a járdák síkosság-mentesítése a házak előtt, a tulajdonosnak lenne a kötelessége. Erre nem lehetne kötelezni a lakókat?

**Tatainé Popp Rita polgármester:** Van ilyen rendeletünk, de hiába, nagyon sokat nem érünk el vele.

**Tatainé Popp Rita polgármester:** Köszönöm a megjelenteknek a részvételt. Kellemes pihenést kívánok mindenkinek az ünnepekre!

A közmeghallgatást a polgármester bezárta.

K.m.f.

Tatainé Popp Rita Dr. Mátyus-Minkó Nikoletta

polgármester jegyző

Hitelesítő képviselők:

Fazekas Alajos Nagy Zoltán